Upravni odjel za promet

KLASA: 112-02/20-02/04

URBROJ: 2117/01-11-20-02

Dubrovnik, 21. veljače 2020.

Pročelnik Upravnog odjela za promet, na temelju članka 19. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18., 96/18. i 112/19. – dalje u tekstu ZSN) raspisuje i objavljuje

**OGLAS**

**za prijam u službu**

na određeno vrijeme u trajanju od 6 mjeseci uz mogućnost produženja za još 6 mjeseci radi poslova čiji se opseg privremeno povećao u Upravni odjel za promet, Odsjek za prometno redarstvo Grada Dubrovnika, na radno mjesto referent/ica – prometni redar – 2 izvršitelja/ice, uz obvezni probni rad u trajanju od 2 mjeseca.

Osoba mora ispunjavati opće uvjete za prijam u službu, propisane u članku 12. ZSN-a:

1. punoljetnost;
2. hrvatsko državljanstvo;
3. zdravstvena sposobnost za obavljanje poslova radnog mjesta na koje se osoba prima.

Pored općih uvjeta za prijam u službu i raspored, osoba mora ispunjavati i sljedeće posebne uvjete:

1. srednja stručna sprema ekonomske, građevinske, prometne ili druge tehničke struke;
2. najmanje jedna godina radnog iskustva na odgovarajućim poslovima;
3. položen državni stručni ispit;
4. uvjerenje o stručnoj osposobljenosti za prometnog redara;
5. zdravstvena sposobnost za obavljanje poslova prometnog redara;
6. položen vozački ispit B kategorije;
7. poznavanje rada na računalu;
8. poznavanje jednog svjetskog jezika.

Radnim iskustvom na odgovarajućim poslovima razumijeva se radno iskustvo (radni odnos u upravnim tijelima jedinice lokalne ili područne (regionalne) samouprave, radni odnos u državnoj upravi, radni odnos kod privatnog poslodavca, samostalno obavljanje profesionalne djelatnosti ili obavljanje poslova u međunarodnim organizacijama) ostvareno na poslovima navedenog stupnja obrazovanja (stručne spreme) i struke.

Osoba koja ispunjava ostale uvjete, a nema položen državni stručni ispit, može biti primljena u službu, uz obvezu polaganja ispita u roku od jedne godine od prijma u službu. Natjecati se mogu i osobe koji nemaju završen program stručnog osposobljavanja i položen ispit o stručnoj osposobljenosti za prometnog redara, pod uvjetom da ga završe i polože na način propisan odredbom članka 12. Pravilnika o uvjetima za obavljanje poslova upravljanja prometom, nadzora i premještanja nepropisno zaustavljenih i parkiranih vozila kada te poslove obavljaju jedinice lokalne samouprave te programu i načinu osposobljavanja službenika („Narodne novine“, broj 143/08., 105/09., 52/10. i 53/12.).

U službu ne može biti primljena osoba za čiji prijam postoje zapreke navedene u člancima 15. i 16. ZSN-a.

Sukladno članku 13. Zakona ravnopravnosti spolova („Narodne novine“ broj 82/08., 125/11., 20/12., 138/12. i 69/17.) na oglas se mogu javiti osobe oba spola.

Osobe koje prema posebnim propisima ostvaruju pravo prednosti pri zapošljavanju i imaju prednost u odnosu na ostale osobe **samo pod jednakim uvjetima**, moraju se u prijavi na oglas pozvati na to pravo. Osoba koji se u prijavi pozove na to pravo obvezna je priložiti odgovarajuće isprave kao dokaz o statusu te druge dokaze sukladno posebnom zakonu kojim je uređeno to pravo.

Osoba koja se pozvala na pravo prednosti na temelju Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17) dužna je dostaviti sve dokaze iz članka 103. citiranog Zakona. Dokazi potrebni za ostvarivanje prava prednosti prilikom zapošljavanja objavljeni su na internetskoj stranici Ministarstva hrvatskih branitelja Republike Hrvatske <https://branitelji.gov.hr/zaposljavanje-843/843>.

Pod jednakim uvjetima podrazumijeva se da ukoliko na kraju provedenog pisanog testiranja, kandidati/kinje koji su po rang listi ostvarili/e najveći i isti broj ukupnih bodova, prednost pri zapošljavanju imaju oni/e kandidati/kinje koji su se u svojoj prijavi pozvali/le na to pravo i isto dokazali/le s dokazima.

U radni odnos na određeno vrijeme prima se uz obvezni probni rad u trajanju od 2 mjeseca sukladno članku 26. ZSN-a.

U prijavi na oglas potrebno je navesti osobne podatke podnositelja/ice prijave (osobno ime, adresu stanovanja, broj mobitela / telefona te po mogućnosti adresu elektroničke pošte) i naziv radnog mjesta na koje se prijavljuje.

Prijavu je potrebno vlastoručno potpisati.

Uz prijavu na oglas potrebno je priložiti sljedeće priloge:

1. životopis;
2. neovjeren preslik svjedodžbe;
3. dokaz o hrvatskom državljanstvu (neovjeren preslik domovnice, putovnice ili osobne iskaznice);
4. dokaze o ukupnom radnom iskustvu i radnom iskustvu na odgovarajućim poslovima:
5. dokaz o ukupnom radnom iskustvu (ispis elektroničkog zapisa podataka Hrvatskog zavoda za mirovinsko osiguranje ili potvrda o podacima evidentiranim u evidenciji Hrvatskog zavoda za mirovinsko osiguranje),
6. dokaz o radnom iskustvu ostvarenom na odgovarajućim poslovima u trajanju od najmanje jedne godine, koji sadrži vrstu poslova koju je obavljao, vrstu stručne spreme tih poslova i razdoblje u kojem je obavljao te poslove (preslika ugovora, rješenja ili potvrde poslodavca), a koje je evidentirano u elektroničkom zapisu Hrvatskog zavoda za mirovinsko osiguranje,
7. dokaz o položenom državnom stručnom ispitu, ukoliko ima položen državni stručni ispit;
8. uvjerenje o stručnoj osposobljenosti za prometnog redara ukoliko ima završen program stručnog osposobljavanja;
9. dokaz o položenom vozačkom ispitu B kategorije;
10. neovjeren preslik uvjerenja nadležnog suda da se protiv podnositelja prijave ne vodi kazneni postupak (ne starije od 6 mjeseci);
11. vlastoručno potpisanu izjavu da ne postoji zapreka za prijam u službu iz članka 15. i 16. ZSN-a (izjavu nije potrebno ovjeravati);
12. dokaz o poznavanju rada na računalu (presliku svjedodžbe srednje škole ili odgovarajuće potvrde);
13. dokaz o poznavanju jednog svjetskog jezika (presliku svjedodžbe srednje škole ili odgovarajuće potvrde).

Isprave se prilažu u neovjerenom presliku, a prije izbora kandidat/kinja predočit će se izvornik ili ovjerena preslika.

Uvjerenje o zdravstvenoj sposobnosti dostavlja izabrani/a kandidat/kinja nakon obavijesti o izboru, a prije donošenja rješenja o prijmu u službu.

Prijave na oglas s dokazima o ispunjavanju uvjeta, dostavljaju se u roku od **8 dana** od objave oglasa u Hrvatskom zavodu za zapošljavanje, na adresu: Grad Dubrovnik, Pred Dvorom 1, 20000 Dubrovnik, s naznakom: „Za oglas za prijam na određeno vrijeme na radno mjesto referent/ica – prometni redar u Upravnom odjelu za promet – NE OTVARAJ“.

**Urednom prijavom smatra se ona koja sadrži sve podatke i priloge tražene u oglasu.**

**Osoba koja ne podnese pravodobnu i urednu prijavu ili ne ispunjava formalne uvjete iz oglasa, ne smatra se kandidatom/kinjom prijavljenim/nom na oglas i njegova/na prijava neće biti razmatrana, te će mu/joj o tome biti dostavljena pisana obavijest.**

Za osobe koja zadovoljavaju formalne uvjete iz oglasa i stekle su status kandidata/kinje prijavljenog/ne na oglas bit će provedena prethodna provjera znanja i sposobnosti putem pisanog testiranja i intervjua. Ako kandidat/kinja ne pristupi prethodnoj provjeri znanja i sposobnosti, smatrat će se da je povukao/la prijavu na oglas.

O rezultatima oglasa kandidati/kinje će biti obaviješteni/e u zakonskom roku i to najkasnije u roku od 60 dana od isteka roka za podnošenje prijava, dostavom rješenja o prijmu u službu izabranog kandidata/kinje, ili dostavom odluke o poništenju oglasa.

Na oglasnoj ploči Grada Dubrovnika i na web stranici [www.dubrovnik.hr](http://www.dubrovnik.hr) naveden je opis poslova, podaci o plaći radnog mjesta koje se popunjava, te obavijest da će se prethodna provjera znanja i sposobnosti provesti putem pisanog testiranja i intervjua.

Na oglasnoj ploči Grada Dubrovnika i navedenoj web stranici bit će objavljeno vrijeme održavanja provjere, najmanje 5 dana prije održavanja provjere.

Osobe koje se natječu za više radnih mjesta dužne su za svako radno mjesto podnijeti zasebnu prijavu sa svim traženim prilozima iz oglasa.

Nakon izvršnosti rješenja o prijmu, kandidatima/kinjama koji ne budu primljeni u službu, putem pošte će biti vraćena dokumentacija priložena u prijavi.

Nakon raspisanog oglasa i provedenog cjelokupnog postupka ne mora se izvršiti izbor, te će se u tom slučaju donijeti Odluka o poništenju oglasa.

PROČELNIK

Đuro Šutalo

DOSTAVITI:

1. Hrvatski zavod za zapošljavanje, Područna služba Dubrovnik, Vladimira Nazora 5, 20000 Dubrovnik
2. Oglasna ploča Grada Dubrovnika, ovdje
3. Evidencija Upravnog odjela, ovdje
4. Pismohrana